VSL Sklep II Cp 738/2022
Sodna praksa višjih sodišč, 2022-05-06

zavrženje revizije kot nedovoljene - dovoljenost direktne revizije - objava popravka po ZMed - revizija, dovoljena na podlagi zakona

V postopkih za objavo popravka je vse od uveljavitve ZMed revizija dovoljena vedno, ne glede na opredeljeno vrednost predmeta.

I. Pritožbi se ugodi in se sklep razveljavi.

II. Odločitev o stroških pritožbenega postopka se pridrži za končno odločbo.

1. Sodišče prve stopnje je zavrglo tožnikovo revizijo z dne 24. 12. 2021 zoper sodbo Višjega sodišča v Ljubljani v tej zadevi, ker vložnik ni priložil sklepa o njeni dopustitvi.

2. Zoper sklep se tožnik pritožuje in predlaga njegovo razveljavitev in opredeljuje pritožbene stroške. Opozarja, da je revizija dovoljena po Zakonu o medijih.

3. Tožena stranka je na pritožbo odgovorila, predlagala njeno zavrnitev in tudi ona je opredelila stroške v zvezi s podanim odgovorom.

5. Z Zakonom o spremembah in dopolnitvah Zakona o pravdnem postopku - ZPP-E je bila v civilnih in gospodarskih sporih, ki tečejo po ZPP, dovoljena revizija ukinjena. V takšnih postopkih je, od uveljavitve novele dalje, revizijo mogoče vložiti le še v primerih, ko jo Vrhovno sodišče predhodno dopusti.

6. Vendar pa Zakon o medijih (ZMed) v 4. odst. 39. čl. določa, da je v sporih zaradi objave popravka zoper sodbo sodišča druge stopnje dovoljena revizija. V 2. odst. 44. čl. določa še, da se v teh postopkih pravila pravdnega postopka uporabljajo smiselno, če ni s tem zakonom določeno drugače. Vprašanje dovoljenosti oziroma dopuščenosti revizije je torej v postopkih za objavo popravka vse od uveljavitve ZMed urejeno drugače kot v ZPP. Revizija je dovoljena vedno, ne glede na opredeljeno vrednost predmeta.

7. Problem, da pomembnost pravnega vprašanja ni (vedno) odvisna od vrednosti spora, ki naj bi bil z novelo ZPP-E odpravljen, tako v postopkih objave popravka že pred njeno uveljavitvijo ni bil prisoten. Tudi smisel ukinitve dovoljene revizije, ki naj bi bil v ukinitvi vrednostnega kriterija, glede na navedeno v tovrstnih postopkih ni podan. Ker revizija ni dovoljena po kriteriju vrednosti spornega predmeta, ukinitev tega kriterija na njeno dovoljenost ne more vplivati.

8. Ob tem ne gre spregledati niti dejstva, da je bilo v drugih postopkih, v katerih so posebni zakoni določali, da je „revizija dovoljena“, to s prehodnimi določbami novele ZPP-E izrecno spremenjeno (črtano). V zvezi s postopki za objavo popravka po ZMed pa novela ne določa ničesar.

9. Iz navedenega izhaja, da revizija v tovrstnih postopkih ostaja dovoljena tudi po uveljavitvi novele ZPP-E. Takšna ureditev je tudi smiselna, saj gre za prednostne postopke, v katerih je hitrost odločanja ključnega pomena. Kadar je revizija dovoljena po samem zakonu, je ni mogoče dopustiti.

10. Na podlagi navedenega, kar je Vrhovno sodišče že večkrat izreklo,

je bilo treba pritožbi ugoditi in sklep o zavrženju revizije razveljaviti, saj je ta dovoljena (3. tč. 365. čl. ZPP).

11. Izrek o stroških temelji na 3. odst. 165. čl. ZPP.

Zakon o medijih (2001) - ZMed  - člen 39, 39/4

Zakon o pravdnem postopku (1999) - ZPP  - člen 373, 373/2, 374, 374/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.